**Kraftig økning i strømprisen i oktober**

(Kristiansand, 1. november 2015) **Engrosprisen på strøm steg fra 12 til 20 øre per kilowattime i oktober. Likevel var prisen adskillig lavere enn normalt i oktober.**

- Vi kommer fra ekstremt lave prisnivåer. Så selv om økningen i oktober var kraftig, så er det et stykke opp til de vanlige prisnivåene for årstiden. Engrosprisen på strøm er fortsatt billig sett i forhold til historiske priser, sier leder for krafthandel i LOS, Andreas Myhre.

**Finværet får skylda**

- Høstferien bød på knallvær, som fortsatte uken etter. De fine dagene var kun avbrutt av spredte byger. I slikt vær er kraftproduksjon fra vindmøller nesten fraværende, og nattemperaturene faller til nivåer som får strømforbruket til å øke, forklarer Myhre.

Lite nedbør tærte på vannreservene i magasinene. Fyllingsgraden i Sør-Norge, som var svært høy ved inngangen til oktober, er nå mer normalisert. Markedet gjettet på forhånd at oktoberprisen skulle bli 13 øre per kilowattime. Gjennomsnittlig pris i oktober de ti siste årene har vært 31 øre, og vi må tilbake til 2001 for å finne en lavere pris for denne måneden.

**Kjernekraft ikke lønnsomt**

Prisbildet i oktober var også preget av beslutninger rundt svensk kjernekraft. Svenskene har bestemt seg for å fase ut fire av totalt 10 kjernekraftanlegg (blokker) innen 2020. Strømprisene forventes å være så lave at det ikke vil være lønnsomt å produsere med disse enhetene.

- Nå står vinteren for tur og kraftprisene skal øke. Markedet tror på en engrospris på strøm på Sørlandet på rundt 25 øre per kilowattime i november, noe som også er prisen ved inngangen til måneden. Skulle markedet få rett, vil også novemberprisen være betydelig lavere enn normalt, sier Myhre.

**For ytterligere informasjon, kontakt:**Thorbjørn Laundal, markeds- og kommunikasjonsdirektør i LOS, tlf. 917 48 926
Andreas Myhre, leder krafthandel LOS, tlf 913 87 605

**Om LOS**

* LOS er Norges største strømleverandør i bedriftsmarkedet, og landets tredje største strømleverandør totalt.
* Kjernevirksomheten er strømprodukter tilpasset kundenes behov. Selskapets egne kraftforvaltere minimerer kundenes risiko ved å analysere råvarebørsene og de gjeldene strømprisene.
* Hovedkontoret ligger i Kristiansand med regionskontorer i Arendal og Lysaker utenfor Oslo.
* Selskapet er et heleid datterselskap av Agder Energi AS, og omsatte for 3,2 milliarder kroner i 2014.
* LOS har i flere år vært i toppen på målinger som kårer best likte strømleverandør og kundeservice.
* LOS er [Miljøfyrtårnsertifisert](http://www.miljofyrtarn.no/), medlem av [Klimapartnere](http://www.klimapartnere.no/) og tilbyr strøm med opprinnelsesgaranti til både privat- og bedriftsmarkedet.